ล้างแอร์ช่วยชาติ ขยายสิทธิ์ให้ประชาชนเพิ่มอีกรวมทั้งหมด 30,000 สิทธิ์ทั่วประเทศ รับส่วนลดล้างแอร์ร้อยละ 50
นายสุทธิพงษ์ เฉลิมเกียรติ ผู้ช่วยผู้ว่าการบริหารจัดการความยั่งยืน ในฐานะรองโฆษกการไฟฟ้าฝ่ายผลิตแห่งประเทศไทย หรือ กฟผ. เปิดเผยว่า หลังจากกระทรวงพลังงาน กฟผ. สมาคมผู้ค้าเครื่องปรับอากาศไทย เปิดตัวโครงการล้างแอร์ช่วยชาติ เฟส 1 Clean your air, Care your life ให้บริการล้างแอร์ฟรีแก่คนไทยทั่วประเทศเพื่อช่วยลดค่าใช้จ่าย ไปเมื่อเร็วๆ นี้ ได้รับการตอบรับเป็นอย่างดี เพื่อเป็นการขอบคุณและสนับสนุนให้คนไทยร่วมใจลดใช้พลังงานหารสองอย่างต่อเนื่อง กฟผ. ขยายโครงการ “ล้างแอร์ช่วยชาติ” เฟส 2 และ เฟส 3 เพื่อขยายสิทธิ์ให้ประชาชนเพิ่มอีก รวมทั้งหมด 30,000 สิทธิ์ โดยเมื่อล้างแอร์เสร็จแล้วจะช่วยลดค่าใช้จ่ายได้ทันทีประมาณร้อยละ 10 เนื่องจากแอร์สามารถทำงานได้อย่างเต็มประสิทธิภาพ ส่งผลให้ประหยัดพลังงานไฟฟ้ามากขึ้นสำหรับโครงการล้างแอร์ช่วยชาติ เฟส 2 กฟผ. ร่วมกับผู้ค้าปลีก (Modern trade) ในห้างสรรพสินค้า เพิ่มสิทธิ์ให้ประชาชนทั่วประเทศ อีก 20,000 สิทธิ์ โดย กฟผ. จ่ายครึ่ง  หรือ 300 บาท และผู้ล้างแอร์จ่ายเพียงครึ่งเดียว 300 บาท ซึ่งจะเริ่มเปิดลงทะเบียนรับสิทธิ์  ณ ห้างสรรพสินค้าที่เข้าร่วมโครงการ ได้แก่ โฮมโปร เพาเวอร์บาย เดอะมอลล์ ดิเอ็มโพเรียม สยามพารากอน และบลูพอร์ต ตั้งแต่วันที่ 9 พฤษภาคม 2565 เวลา 10.00 น. เป็นต้นไป จนกว่าจะครบ 20,000 สิทธิ์ทั่วประเทศ สำหรับโครงการฯ เฟส 3 กฟผ. จะร่วมกับสมาคมผู้ค้าเครื่องปรับอากาศไทย เพิ่มอีก  10,000 สิทธิ์ทั่วประเทศ ซึ่งจะเริ่มลงทะเบียนรับสิทธิ์ในเดือนมิถุนายนต่อไป (สงวนสิทธิ์พนักงาน กฟผ. งดเข้าร่วมโครงการฯ) เงื่อนไขการรับสิทธิ์ภายใต้โครงการฯ เฟส 2 ยังคงจำกัดครัวเรือนละ 1 สิทธิ์ต่อการล้างแอร์ 1 เครื่อง ต้องเป็นเครื่องปรับอากาศชนิดติดผนัง (Wall Type) ขนาดไม่เกิน 24,000 บีทียู และต้องไม่เคยได้รับสิทธิ์จากโครงการล้างแอร์ช่วยชาติ เฟส 1 สำหรับประชาชนที่สนใจลงทะเบียนรับสิทธิ์ จะต้องเตรียมบัตรประชาชนและใบเสร็จค่าไฟ 1 เดือนของปี 2565 เพื่อรับสิทธิ์ และสามารถนัดหมายวันและเวลาสำหรับล้างแอร์ได้ทันที ณ จุดลงทะเบียนที่ห้างสรรพสินค้า สามารถสอบถามรายละเอียดเพิ่มเติมได้ที่ 062 273 9396 หรือ 062 273 9335